Zvolenská, Zuzana, ministerka zdravotníctva SR (2013-03-13):
Ďakujem pekne. Skutočne ja musím povedať, že z môjho pohľadu zákon, ktorý predkladáme, je pre mňa veľkou chvíľou, pretože odkedy som nastúpila do zdravotníctva, to bolo v roku 2002, moja prvá konferencia bola konferencia o e-Healthe. E-Health naozaj nie je nadstavba. E-Health je prostriedok, e-Health je prostriedok na šetrenie zdravia, na šetrenie finančných prostriedkov. Od roku 2002 sa týchto konferencií, ktoré sa konajú minimálne dvakrát do roka, sme absolvovali strašne veľa, pretože práve boli na tému porovnávania toho, ako sme na tom my, ako je na tom zvyšok sveta. A práve preto, aby sme nevymýšľali vymyslené, aby sme skutočne šetrili prostriedky, ktoré sú viazané síce z Európskej únie, patria k opisu a na iné veci sa používať naozaj nedajú, museli by sme ich vrátiť. Bezpečnosť je najdôležitejšia. Ja som známa tým, že hovorím tú vetu od začiatku, e-Health nie je elektronický informačný projekt, nie je to projekt IT, je to spoločenský projekt. A práve kvôli závažnosti údajov a bezpečnosti. Preto sme toľko rokov venovali skúmaniu všetkých skutočne údajov, boli sme svedkami vymieňania si skúseností skutočne so všetkými európskymi štátmi a aj práve preto sme vyberali z mnohých variantov. A varianta, ktorú predstavujeme, je varianta, kde sa nezhromažďujú demografické osobné údaje a klinické zdravotné údaje na jednom mieste. Sú zhromažďované na miestach rozdielnych, a tým pádom sú plne anonymizované. Ani pri vyťahovaní akýchkoľvek zostáv a štatistík nie je možné priradiť údaje k vašim osobným personálnym údajom. V čom je práve ten posun, je, že, áno, v tejto chvíli existuje všetko to, čoho sa bojíme, my len neberieme na vedomie, že to dávno existuje. Pretože v momente, ako odovzdáte u lekára kartičku poistenca, si sadne lekár alebo sestra, natypuje dodávky presne, kto ste prišli, aké vyšetrenia vám vykonal, aké lieky vám predpísal, a tieto dávky každý mesiac normálne internetom len s klasickým zabezpečením bezpečnosti posiela do zdravotnej poisťovne, ktorá ich spracuje, zistí, dá svoje stanoviská, vzápätí na základe tejto dávky vystavuje faktúru a hradí ju. Čiže minimálne dvakrát do mesiaca vaše údaje o vašej, každej vašej návšteve u každého lekára normálne internetom fungujú medzi týmito dvoma inštitúciami: poskytovateľom a zdravotnou poisťovňou. Zdravotná poisťovňa ďalej hlási dáta na Národné zdravotnícke centrum, ktoré sú už však anonymizované, sú štatistické. Veľkou ochranou pri tomto je, že okrem toho, že tieto dáta sa skutočne ukladajú na dvoch rôznych miestach, lekár už nebude môcť tak ako vy v tejto chvíli, nehovorím o prítomných poslancoch, hovoríme o bežných ľuďoch, ktorí ak sa tomu nevenujú, ani nevedia, že vlastne ten lekár niekam posiela, dostáva zaplatené za úplne konkrétne veci, ktoré vykoná s daným svojím pacientom, čiže poistencom poisťovne, už to bude vedieť. Pretože jedinou vstupkou, jediným možným spôsobom, ako sa dostane k vašim klinickým dátam, je vaša kartička poistenca, čiže on ju vloží a v tom momente vždy sa nájde stopa. A práve tu je ten moment, kde on, ktorý je, zabezpečuje akejkoľvek duplicite alebo fiktívnych úkonoch. Našťastie pacientska obec sa skutočne zmenila. To, čo ja sledujem hlavne za posledné roky, je, že začala sa výrazne viacej zaujímať o to, čo môj lekár na mňa vykazuje, čo dostáva zaplatené. V rámci dnešnej legislatívy pacienti majú plný nárok vyžiadať od zdravotnej poisťovne a dostávajú kompletný účet poistenca, ktorý celý, aj keď prechádzajú medzi poisťovňami, prechádza s nimi a majú možnosť sa pozrieť, čo teda vlastne ktorému lekárovi, kto si na nich čo vykázal. Častokrát poistenci zisťujú, že aj lekári, ktorých vôbec nepoznajú, si na nich kdečo vykazujú, pretože naozaj takéto veci sa, chvalabohu, u minimálneho počtu – a hovoríme naozaj o protizákonnom konaní a jedná sa skutočne o individuálne prípady – vyskytujú. Toto už nebude možné, pretože bez tej kartičky už nič do systému lekár nenahrá. Ja by som skutočne chcela povedať niekoľko dosť zásadných vecí v tom, že e-Health na Slovensku nie je ničím špecifický, špecifický v zmysle toho, že je tak, ako ho realizujeme my, tieto činnosti sú základnými špecifikami každého e-Healthu vo všetkých krajinách Európskej únie. Neprichádzame so žiadnymi nadštandardnými, práve naopak, bohužiaľ, v tejto chvíli v rámci elektronizácie zdravotníctva sme na konci Európskej únie, na konci v poradovníku krajín OECD. To, do čoho teraz vstupujeme a prečo ja som veľmi rada, že predkladám dneska takýto zákon, je, že z tej práve teoretickej, veľmi dlhej mnohoročnej práce prechádzame do realizačnej fázy. Tento zákon dáva konečne platformu legitímnu na skutočne realizáciu e-Healthu, a znova opakujem, pri jeho uvedení začíname len s tými základmi, s tými základmi, ktoré majú aj ostatné krajiny Európskej únie. Čo sa týka informovania o tom, ako vlastne, pretože skutočne, tak ako tu odznelo, ja na tému či e-Health áno, alebo nie, by som ani nepripustila si nejakú diskusiu, som o tom bytostne presvedčená, že ako vyjsť a najlepšie narábať so zdrojmi, ktoré teraz máme, a najlepšie ich zefektívniť a práve ich poslať tam, kde ich najviac potrebujeme, za pacientom, je mať plnú informáciu a skutočne my musíme narábať s tým, čo máme, šetriť to a posielať to tam, kde to treba pre našich pacientov. To je cieľom e-Healthu. E-Health skutočne vo všetkých krajinách znamenal výraznú efektivitu prostriedkov. Musím povedať, že pokiaľ ho zavedieme tak, ako je pripravený, podarilo by sa nám k 1. 1. 2016 sa umiestniť niekde v strede medzi krajinami Európskej únie. Zavádzame skutočne len štandardy a skutočne veľmi, veľmi zvažujeme, akým spôsobom. Na Slovensku ide... (Prerušenie vystúpenia kašľom rečníčky.) Ospravedlňte ma. (Rečníčka sa napila vody.) Ďakujem pekne a prepáčte. Čo sa týka informatizácie, skutočne my na rozdiel od väčšiny európskych krajín sme len v úplných začiatkoch. Ja som častokrát v minulosti vyjadrovala svoju obavu, že ešte aj môj syn, ktorý dorastie, sa po milióntykrát zúčastní konferencie e-Health na štartovacej čiare. Pretože takýchto konferencií som sama absolvovala mnoho. Tu prvýkrát predkladáme skutočne legislatívu, ktorá hovorí, že môj syn už dostane pravdepodobne možnosť kontrolovať výkony, ktoré sa dostávajú k nemu, že nebude musieť skutočne už absolvovať e-Health na štartovacej čiare a naozaj, ak sa bude touto problematikou zaoberať, bude sa zaoberať ďalším zdokonaľovaním bezpečnosti a zefektívňovaním prostriedkov prostredníctvom elektronizácie. Bezpečnosť je naozaj alfou-omegou, preto hovorím, je to spoločenský projekt. Pretože sme na tieto údaje, ktoré o nás sa zhromažďujú na rôznych miestach, skutočne citliví. Bezpečnosť a ochrana údajov sa zavedením e-Healthu, práve naopak, podstatne zvýši. Dnes sú zdravotné záznamy, ako som hovorila, okrem toho, že bežne behajú internetom a sú relatívne slabo chránené, takisto sa nachádzajú v papierovej forme a nemusíme hovoriť o tom, že zlyhá napr. ľudský faktor priamo lekára. Pretože ani v prípade e-Healthu nepredpokladáme, že zlyhajú informatickí pracovníci národného portálu. Predpokladám, že všetci sa bojíme toho, že prídu nejakí tí volení hakeri a že skutočne dokáže tieto údaje stiahnuť a nejakým spôsobom spárovať. Takisto títo ľudia sa presne vlámu do ordinácie, vyberú karty, koľkokrát sme v správach boli takýchto vecí svedkami. Našli sa zdravotné karty na smetisku. Musím povedať, že to je odpoveď na hakerov, je to, čo som už vravela. A je to odpoveď na to, že nie sú tieto dáta na rovnakých miestach. Vaše demografické, osobné a klinické zdravotné dáta sú na rôznych miestach a ich spárovanie je prakticky nemožné. Údaje pri prenose do Národného zdravotného informačného systému budú šifrované. Všetky štatistické údaje pre potreby či už ministerstiev, alebo úradu pre dohľad, jednoznačne budú len, len štatistické. Čiže nie je možné ani na žiadnej inej platforme tieto údaje spárovať. Údaje skutočne sa dajú spárovať len na základe súhlasu pacienta. A v prípade napr. neodkladnej zdravotnej starostlivosti je to skutočne neoceniteľné, pretože vy nemáte na tej kartičke nahraté nejaké svoje údaje. Je to kľúč, ktorý vás púšťa do rôznych častí toho systému. Čiže napr. v prípade, že odpadnete na ulici, ste v bezvedomí, nikto nevie, či ste epileptik, diabetik. Zdravotná služba sa dostane len do základných údajov. Presne o tomto, o čom vy ho chcete pustiť, či máte alergiu, či máte nejaké základné ochorenie, ktoré treba v prípade vášho bezvedomia riešiť. Takže pevne verím, že keďže už som dala pokyn a už sa aj pripravujú porovnania, tak ako požiadal pán poslanec, ony sú ináč všetky materiály už dlhé roky k dispozícii na odbornom portáli www.ezdravotníctvo.sk . Sú tam všetky odborné materiály zo všetkých dlhoročných vlastne prezentácií, ale už robíme také základné porovnanie, ako je to vo svete, ako je to u nás. Čiže pre mňa e-Health je základom skutočne racionálneho nakladania s prostriedkami v zdravotnom poistení, vôbec v zdravotnom systéme, ale najmä aj prostriedkom na ochranu a kontrolu samotného pacienta. Pretože je to skutočne, je to jeho osobnosť, je to jeho fyzická schránka, ktorej sa zdravotná starostlivosť poskytuje, a má právo o zásahu do svojej osobnej integrity vedieť všetko. Ďakujem pekne.